এর পরই টিমটি চলে যায় মেডিকেল কলেজে। সেখানে কলেজের অধ্যক্ষ মঞ্জুশ্রী রায়ের সঙ্গে কিছুক্ষণ আলোচনা করেন। ইতিমধ্যে কলেজে পৌঁছান হাসপাতালের সুপার, ডেপুটি সুপার সহ অন্যান্য আধিকারিকেরা। এর পর দলটি দুটি ভাগে ভাগ হয়ে ফের হাসপাতালে চলে আসে। এমসিআই–এর একটি টিমে কলেজের অধ্যক্ষ মঞ্জুশ্রী রায় এবং অন্য টিমে থাকেন হাসপাতাল সুপার উৎপল দাঁ। তাঁরা এরপর হাসপাতালে পৌঁছে সার্জারি, অর্থোপেডিক, মেডিসিন, শিশু ও মানষিক বিভাগ ঘুরে দেখেন। রাধারানী ওয়ার্ড এবং ব্ল্যাড ব্যাঙ্কও ঘুরে দেখেন তাঁরা। হাসপাতালের আউটডোর বিভাগের প্রতিদিনের টিকিট বিক্রির হিসাব দেখতে চাইলে হাসপাতাল কর্তৃপক্ষ তা দেখাতে পারেননি বলে সূত্রের খবর। এদিন এমসিআই–এর প্রতিনিধিরা এই সফর নিয়ে বলেন, তাঁরা সমস্ত কিছু দেখে গেলেন। প্রয়োজনীয় বেশ কিছু ছবিও তুলেছেন। রিপোর্ট জমা দেওয়া হবে এম সি আই-এর কাছে। এর থেকে বেশি কিছু বলা যাবে না বলে জানান ওই দলের সদস্যরা।